b'\n_START_ARTICLE_\nGleichschaltung\n_START_PARAGRAPH_\nGleichschaltung (\xc2\xa0kuuntele \xc3\xa4\xc3\xa4nt\xc3\xa4mys; saks. yhten\xc3\xa4ist\xc3\xa4minen, yhdenmukaistaminen) tarkoittaa yleens\xc3\xa4 natsi-Saksan harjoittamaa kansalaisten totalitaristista kontrollointia. Gleichschaltungin tavoitteena oli pakottaa kansalaiset tiettyyn ajattelutapaan ja tukahduttaa individualistiset, hallinnolle vaaralliset mielipiteet. Termi itse on tyypillinen kansallissosialistien k\xc3\xa4ytt\xc3\xa4m\xc3\xa4 kiertoilmaus._NEWLINE_Yhten\xc3\xa4ist\xc3\xa4misajatuksen seurauksena korkeista tai muuten t\xc3\xa4rkeist\xc3\xa4 viroista erotettiin tai painostettiin eroamaan muun muassa kommunistit, sosiaalidemokraatit, pasifistit ja juutalaiset keskitysleirivankeuden uhalla. Pitkien puukkojen y\xc3\xb6n\xc3\xa4 toteutettiin SA:n (Sturmabteilung) puhdistus ei-toivotuista aineksista, jotka korostivat kansallissosialistisen hallinnon vallankumouksellista, vasemmistolaista luonnetta._NEWLINE_Saksan kansallissosialistisen ty\xc3\xb6v\xc3\xa4enpuolueen tarve valvoa kansalaisia laajasti edellytti vastustavien tahojen voimattomiksi tekemist\xc3\xa4 tai lakkauttamista. Vuosien 1933 ja 1937 v\xc3\xa4lill\xc3\xa4 Saksassa lakkautettiin k\xc3\xa4yt\xc3\xa4nn\xc3\xb6llisesti katsoen kaikki kansallissosialistiseen liikkeeseen kuulumattomat yhteiskunnalliset j\xc3\xa4rjest\xc3\xb6t, kuten ammattiliitot ja poliittiset puolueet kansallissosialistista puoluetta lukuun ottamatta._NEWLINE_Kansallissosialistit pyrkiv\xc3\xa4t rajoittamaan my\xc3\xb6s kirkon valtaa. Koulut ja muut v\xc3\xa4ltt\xc3\xa4m\xc3\xa4tt\xc3\xb6m\xc3\xa4t laitokset otettiin puolueen valvontaan: opettajakunnasta ja vanhempainyhdistyksist\xc3\xa4 karsittiin v\xc3\xa4\xc3\xa4rien aatteiden kannattajat, ja opetussuunnitelmia muokattiin kansallissosialistisen ideologian mukaisiksi. Opettajat velvoitettiin allekirjoittamaan puolueuskollisuuden takaava sitoumus, ja heid\xc3\xa4n kattoj\xc3\xa4rjest\xc3\xb6kseen perustettiin Nationalsozialistische Lehrerbund (saks. kansallissosialistinen opettajaliitto)._NEWLINE_Gleichschaltungin nimiss\xc3\xa4 perustettiin my\xc3\xb6s lukuisia muita uusia j\xc3\xa4rjest\xc3\xb6j\xc3\xa4, joiden j\xc3\xa4senyys oli pakollista. N\xc3\xa4it\xc3\xa4 olivat esimerkiksi Hitler-Jugend 10\xe2\x80\x9318-vuotiaille pojille, Bund Deutscher M\xc3\xa4del tyt\xc3\xb6ille, Kraft durch Freude ty\xc3\xb6l\xc3\xa4isille ja niin edelleen. N\xc3\xa4in varmistettiin se, ett\xc3\xa4 jokainen Saksan kansalainen kuului johonkin kansallissosialistiseen liikkeeseen, ja taattiin valtaa pit\xc3\xa4v\xc3\xa4n puolueen johtava asema valtiossa.'